b'\n_START_ARTICLE_\nOmul de aur (film din 1919)\n_START_SECTION_\nRezumat\n_START_PARAGRAPH_\nC\xc4\x83pitanul de nav\xc4\x83 Mih\xc3\xa1ly Tim\xc3\xa1r ajut\xc4\x83 un pa\xc8\x99\xc4\x83 turc \xc8\x99i pe fiica lui, Kondja, s\xc4\x83 fug\xc4\x83 din Imperiul Otoman, navig\xc3\xa2nd cu un \xc8\x99lep pe apele Dun\xc4\x83rii. Ei sunt urm\xc4\x83ri\xc8\x9bi de doi r\xc4\x83uf\xc4\x83c\xc4\x83tori care urm\xc4\x83resc s\xc4\x83 pun\xc4\x83 m\xc3\xa2na pe averea pa\xc8\x99ei. Tat\xc4\x83l fetei se otr\xc4\x83ve\xc8\x99te, atunci c\xc3\xa2nd \xc3\xae\xc8\x99i d\xc4\x83 seama c\xc4\x83 a fost recunoscut de spionul turc T\xc3\xb3dor Kriszty\xc3\xa1n, \xc8\x99i, pe patul de moarte, \xc3\xael roag\xc4\x83 pe Tim\xc3\xa1r s\xc4\x83-i duc\xc4\x83 fiica negustorului de cereale Athan\xc3\xa1z Brazovics din Kom\xc3\xa1rom, c\xc4\x83ruia trebuia s\xc4\x83-i predea \xc3\xaentreaga sa avere pentru a fi \xc3\xaentrebuin\xc8\x9bat\xc4\x83 \xc3\xaen folosul copilei. \xc8\x98lepul se scufund\xc4\x83 ulterior, \xc3\xaenc\xc4\x83rc\xc4\x83tura de gr\xc3\xa2ne este distrus\xc4\x83, dar Tim\xc3\xa1r reu\xc8\x99e\xc8\x99te s\xc4\x83 ajung\xc4\x83 \xc3\xaempreun\xc4\x83 cu Kondja \xc3\xaen ora\xc8\x99ul unguresc Kom\xc3\xa1rom._NEWLINE_Folosindu-se de comoara pa\xc8\x99ei, pe care o g\xc4\x83se\xc8\x99te \xc3\xaen secret \xc3\xaen epava navei, Tim\xc3\xa1r devine un om de afaceri de succes \xc8\x99i se c\xc4\x83s\xc4\x83toreste cu Kondja. C\xc4\x83snicia este \xc3\xaens\xc4\x83 nefericit\xc4\x83, iar Tim\xc3\xa1r \xc3\xaencepe o rela\xc8\x9bie secret\xc4\x83 cu t\xc3\xa2n\xc4\x83ra No\xc3\xa9mi, care locuie\xc8\x99te pe o insul\xc4\x83 izolat\xc4\x83 de pe Dun\xc4\x83re, \xc8\x99i duce pentru o perioad\xc4\x83 o via\xc8\x9b\xc4\x83 dubl\xc4\x83. Secretul s\xc4\x83u este pe cale de a fi descoperit, dup\xc4\x83 ce T\xc3\xb3dor Kriszty\xc3\xa1n d\xc4\x83 de urma lui \xc8\x99i \xc3\xaencearc\xc4\x83 s\xc4\x83-l \xc8\x99antajeze. Tim\xc3\xa1r profit\xc4\x83 \xc3\xaens\xc4\x83 de moartea accidental\xc4\x83 a lui Kriszty\xc3\xa1n \xc8\x99i se retrage definitiv pe insula de pe Dun\xc4\x83re, unde-\xc8\x99i continu\xc4\x83 via\xc8\x9ba al\xc4\x83turi de No\xc3\xa9mi.\n_START_SECTION_\nProduc\xc8\x9bia filmului\n_START_PARAGRAPH_\nAlexander \xe2\x80\x9eS\xc3\xa1ndor\xe2\x80\x9d Korda a fost al\xc4\x83turi de contele Alexander \xe2\x80\x9eSascha\xe2\x80\x9c Kolowrat-Krakowski unul dintre pionierii industriei cinematografice austro-ungare. El a fost ulterior unul dintre cei mai importan\xc8\x9bi regizori \xc8\x99i produc\xc4\x83tori de film ai cinematografiei britanice. \xc3\x8en 1942, pentru meritele sale, a devenit prima personalitate din lumea filmului care a fost \xc3\xaennobilat\xc4\x83 de casa regal\xc4\x83 britanic\xc4\x83 cu rangul de cavaler. Una dintre cele mai cunoscute produc\xc8\x9bii cinematografice ale lui Sir Alexander Korda \xc3\xaen Marea Britanie a fost filmul clasic Al treilea om, realizat \xc3\xaen 1949 dup\xc4\x83 scenariul lui Graham Greene._NEWLINE_Korda a pus accentul pe adapt\xc4\x83rile literare pe parcursul carierei sale cinematografice. A inten\xc8\x9bionat s\xc4\x83 ecranizeze trei romane ale popularului scriitor maghiar M\xc3\xb3r J\xc3\xb3kai, dar a f\xc4\x83cut doar dou\xc4\x83 filme, dintre care Az aranyember a fost primul. \xc3\x8entre anii 1914 \xc8\x99i 1919 a realizat 25 de filme, dar numai un singur film s-a p\xc4\x83strat, Az aranyember. Filmul con\xc8\x9bine, a\xc8\x99a cum este tipic filmelor lui Korda, numeroase scene spectaculoase \xc8\x99i \xc3\xaei are \xc3\xaen distribu\xc8\x9bie pe unii dintre cei mai celebri actori maghiari, Oszk\xc3\xa1r Beregi \xc8\x99i Gyula Sz\xc5\x91reghy._NEWLINE_Unele secven\xc8\x9be au fost filmate \xc3\xaen aer liber chiar \xc3\xaen locurile \xc3\xaen care se petrece ac\xc8\x9biunea c\xc4\x83r\xc8\x9bii, inclusiv pe insula Ada Kaleh. Operatorul filmului a fost Gust\xc3\xa1v Mih\xc3\xa1ly Kov\xc3\xa1cs, iar decorurile au fost create de L\xc3\xa1szl\xc3\xb3 M\xc3\xa1rkus. Gyula Sz\xc5\x91reghy a fost asistent de regie \xc8\x99i a jucat rolul pa\xc8\x99ei turc Ali Csorbadzsi. Crea\xc8\x9bia artistic\xc4\x83 a companiei Corvin Film a fost prezentat\xc4\x83, de asemenea, \xc3\xaen Austria (sub titlul Der Goldmensch), Bulgaria (\xd0\x97\xd0\xbb\xd0\xb0\xd1\x82\xd0\xbd\xd0\xb8\xd1\x8f\xd1\x82 \xd1\x87\xd0\xbe\xd0\xb2\xd0\xb5\xd0\xba) \xc8\x99i Fran\xc8\x9ba._NEWLINE_Ini\xc8\x9bial, Az aranyember, \xe2\x80\x9eun veritabil film de senza\xc8\x9bii cu urm\xc4\x83riri \xc8\x99i cu r\xc4\x83uf\xc4\x83c\xc4\x83tori periculo\xc8\x99i\xe2\x80\x9d, era format din trei p\xc4\x83r\xc8\x9bi cu o lungime total\xc4\x83 a peliculei de 6000 de metri \xc8\x99i cu o durat\xc4\x83 de aproximativ patru ore. Prima parte a avut premiera pe 20 ianuarie, cea de-a doua pe 27 ianuarie \xc8\x99i cea de-a treia pe 3 februarie 1919 \xc3\xaen cinematografele \xe2\x80\x9eMozg\xc3\xb3k\xc3\xa9p Otthon\xe2\x80\x9d \xc8\x99i \xe2\x80\x9eUr\xc3\xa1nia\xe2\x80\x9d din Budapesta._NEWLINE_Cu toate acestea, s-a p\xc4\x83strat doar versiunea scurtat\xc4\x83 \xc3\xaen limba german\xc4\x83 cu titlul Der rote Halbmond (\xe2\x80\x9eSemiluna ro\xc8\x99ie\xe2\x80\x9d), care are o durat\xc4\x83 de aproximativ 80 de minute. Filmul este alb-negru \xc8\x99i eviden\xc8\x9biaz\xc4\x83 \xe2\x80\x9eexcelenta activitate de operator (a lui Gust\xc3\xa1v Mih\xc3\xa1ly Kov\xc3\xa1cs - n.n.), lumina ambiental\xc4\x83 \xc8\x99i crearea viguroas\xc4\x83 a personajelor\xe2\x80\x9d de c\xc4\x83tre actori. Con\xc8\x9bin\xc3\xa2nd imagini pitore\xc8\x99ti ale peisajului dun\xc4\x83rean, el este, de asemenea, un document istoric \xc8\x99i cultural al fluviului de acum 100 de ani._NEWLINE_Postul cultural franco-german Arte a difuzat versiunea german\xc4\x83 a filmului \xc3\xaen ziua de 5 decembrie 2016 de la 23.45 p\xc3\xa2n\xc4\x83 1.10 cu un nou acompaniament muzical scris de compozitorul din Ulm Michael Riessler pentru televiziunea german\xc4\x83.\n_START_SECTION_\nRecep\xc8\x9bie\n_START_PARAGRAPH_\nCu ocazia premierei mondiale din 2016 a noii versiuni cu acompaniamentul muzical al lui Riessler, Christoph A. Schmidberger a scris: Der rote Halbmond este \xe2\x80\x9eun kitsch petrecut la hotarul geografic al Imperiului Otoman cu Monarhia Dualist\xc4\x83, care-i va bucura probabil pe prietenii lui Karl May. Ceea ce-l intereseaz\xc4\x83 pe locuitorul din Ulm este panorama istoric\xc4\x83 a Dun\xc4\x83rii.\xe2\x80\x9d_NEWLINE_Opinia publicat\xc4\x83 pe situl catolic Filmdienst a fost: \xe2\x80\x9eAceast\xc4\x83 versiune monocrom\xc4\x83 a fost restaurat\xc4\x83 cu meticulozitate \xc8\x99i completat\xc4\x83 cu o nou\xc4\x83 compozi\xc8\x9bie \xc8\x99i arat\xc4\x83 for\xc8\x9ba vizionar\xc4\x83 a regizorului, care \xc3\xaen melodrama sa, care are aspectul unui film de aventuri cu oameni necinsti\xc8\x9bi, folose\xc8\x99te o imagine cu numeroase lumini \xc8\x99i umbre \xc8\x99i ofer\xc4\x83 peisajului pitoresc al Dun\xc4\x83rii un rol principal grandios\xe2\x80\x9d._NEWLINE_Thomas Schmidinger a atras aten\xc8\x9bia \xc3\xaen 2013 asupra unei loca\xc8\x9bii speciale: \xe2\x80\x9eScriitorul maghiar M\xc3\xb3r J\xc3\xb3kai fusese inspirat \xc3\xaen romanul s\xc4\x83u din 1872 Omul de aur de Ada Kaleh. El o descrie ca \xe2\x80\x9einsula nim\xc4\x83nui\xe2\x80\x9d, c\xc4\x83reia \xc3\xaei este \xc3\xaeng\xc4\x83duit, prin documentul emis de dou\xc4\x83 mari puteri, s\xc4\x83 existe \xc3\xaen afara oric\xc4\x83ror hotare. Prin intermediul lui, insula devine un paradis utopic dincolo de timp \xc8\x99i spa\xc8\x9biu, dar mai ales dincolo de r\xc4\x83zboi \xc8\x99i na\xc8\x9bionalism\xe2\x80\x9d. Claudio Magris a ad\xc4\x83ugat: \xe2\x80\x9e\xc3\x8en Omul de aur M\xc3\xb3r J\xc3\xb3kai relateaz\xc4\x83 o robinsonad\xc4\x83 a Dun\xc4\x83rii: Mih\xc3\xa1ly Tim\xc3\xa1r, devenind bogat \xc8\x99i fiind dezam\xc4\x83git de ascensiunea social\xc4\x83 imoral\xc4\x83, \xc3\xae\xc8\x99i g\xc4\x83se\xc8\x99te norocul pe o insul\xc4\x83 necunoscut\xc4\x83 de pe Dun\xc4\x83re.\xe2\x80\x9d\n_START_SECTION_\nDescoperirea \xc8\x99i restaurarea filmului\n_START_PARAGRAPH_\nO lung\xc4\x83 perioad\xc4\x83 s-a considerat c\xc4\x83 acest film este pierdut, dar la \xc3\xaenceputul anilor 1980 a fost descoperit\xc4\x83 o nitrocopie cu durat\xc4\x83 scurtat\xc4\x83 de 83 de minute \xc3\xaen Arhivele Federale Germane de la Koblenz. Aceast\xc4\x83 copie cu intertitluri \xc3\xaen limba german\xc4\x83 \xe2\x80\x94 singurul film turnat de Alexander Korda \xc3\xaen Ungaria care s-a p\xc4\x83strat \xe2\x80\x94 a ajuns \xc3\xaen 1981 \xc3\xaen Ungaria \xc3\xaen urma unui schimb \xc8\x99i a fost restaurat\xc4\x83 \xc8\x99i digitalizat\xc4\x83 cu sprijinul Institutului Lumi\xc3\xa8re \xc3\xaen cadrul Programului MEDIA al Uniunii Europene._NEWLINE_Cu ocazia anivers\xc4\x83rii a 120 de ani de la prima proiec\xc8\x9bie de film la Budapesta, de la deschiderea primului cinematograf \xc3\xaen capitala Ungariei \xc8\x99i de la filmarea primului film \xc3\xaen Ungaria, Institutul Maghiar din Bucure\xc8\x99ti (Institutul Balassi), \xc3\xaen colaborare cu Arhiva Na\xc8\x9bional\xc4\x83 de Filme din Ungaria (MaNDA), a realizat \xc3\xaen 2016 o serie de proiec\xc8\x9bii la Bucure\xc8\x99ti pentru a ilustra \xc3\xaen scop educativ istoria filmului maghiar.  Proiec\xc8\x9bia filmului Omul de aur, subtitrat \xc3\xaen limba rom\xc3\xa2n\xc4\x83, a avut loc la 18 februarie 2016 \xc3\xaen Sala Eforie a Cinematecii Rom\xc3\xa2ne, Arhiva Na\xc8\x9bional\xc4\x83 de Filme (str. Eforie nr. 2). Filmul a fost acompaniat live la pian de C\xc4\x83t\xc4\x83lin R\xc4\x83ducanu \xc8\x99i a fost prezentat publicului rom\xc3\xa2n de criticul de film Marian \xc8\x9au\xc8\x9bui, cercet\xc4\x83tor la Institutul de Istoria Artei \xe2\x80\x9eGeorge Oprescu\xe2\x80\x9d \xc8\x99i conf.univ.dr. la Universitatea Hyperion. Filmul a fost proiectat, de asemenea, cu ocazia anivers\xc4\x83rii Zilei Culturii Maghiare pe 20 \xc8\x99i 21 ianuarie 2017 la Libr\xc4\x83ria Habitus din Sibiu.'